Gmejnska rada Ralbicy-Róžant móže nětko zaso zaměrnje dźěłać
Róžant (JK/SN). W Ralbičanskej šulskej kuchni budu wot 2. januara dale čerstwy wobjed warić. Tole bě na wčerawšim posedźenju radźićelow gmejny RalbicyRóžant jedne z wjacorych wobzamknjenjow, kotrež měješe Michał Šołta jako nowowuzwoleny druhi zastupowacy wjesnjanosta sobu zamołwić. Rozsudźiła bě so za njeho wjetšina radźićelow w tajnych wólbach, kotrež je předsyda zarjadniskeho zwjazka Při Klóšterskej wodźe Měrko Domaška přewjedł. Dalši kandidat bě wot CDU namjetowany Eduard Luhmann, kiž wčerawše posedźenje jako najstarši čłon gmejnskeje rady zahaji, dokelž bě prěni zastupowacy wjesnjanosta Tomaš Bjeńš schorjeł.
Štó ma w Ralbičanskej kuchni klětu warić, wo tym budźe přichodne dny rozsudźene. Spočatk tydźenja chcetaj so techniski wuběrk a zastupjer zarjadniskeho zwjazka ze štyrjomi zajimcami rozmołwjeć, kotřiž su so na wupisanje přizjewili. Přichodnu srjedu so techniski wuběrk za jednoho zajimca rozsudźi.
szl_Latn szl_Latn slk_Latn